kardosdrur/scandi-wiki huggingface dataset:
Kjell Elvis

Kjell Elvis (født 12. marts 1968), egentlig Kjell Henning Bjørnestad, en norsk Elvis-imitator. Han er (per august 2003) den eneste fuldtids professionelle Elvis-imitator i Skandinavien. Bjørnestad er født i Farsund, opvokset i Vanse, og bor i Lyngdal. Han har gennemgået plastiskoperationer i forsøg på at komme til at ligne Elvis mere. Den første blev foretaget i 1994. Han blev kåret til Europas bedste Elvis-imitator i en konkurrence i 2006 og fik tredjeplads i verdensmesterskabet for Elvis-imitatorer samme år.

Karriere 
Mens han var i militæret i 1988 begyndte han at lave Elvisimitationer. I 1997 viste NRK dokumentaren Kjell Elvis, som handlede om hans liv som en imitator. Dokumentaren blev også vist i Sverige, Tyskland og Danmark.

Han arrangerede en Elvis Festival i Kristiansand i Norge i 2001, men det var ikke en økonomisk succes. Han arrangerde en ny festival i Oslo i 2002.

Han satte verdensrekorden i at synge Elvis hits, i august 2003, da han sang nonstop i 26 timer, fire minutter og 40 sekunder. NRK satte også en rekord, ved at streame hele 26 timers koncert på deres hjemmeside.

Politik 
Han er også kendt for at have støttet sin ven Vidar Kleppe, en  tidligere politiker for Fremskrittspartiet, og i 2001 udtalte han at "hvis Elvis var i live, ville han have stemt på Fremskrittspartiet". Samme år forlod Kleppe dog partiet og dannede Sørlandslista, som Kjell også stod på som kandidat.

Priser og nomineringer 
I 1997 kom han på sjetteplads i en Elvis imitator konkurrence i USA. I 1999 kom han på andenplads i en uofficiel EM Elvis imitator konkurrence, som fandt sted i Tyskland. Han vandt Nordisk mesterskab i 2001. Han blev kåret Europas bedste Elvis-imitator i 2006, og han kom på tredje plads i VM for Elvis imitatorer i 2006. I 2007 var han en af finalistene i "The Ultimate Elvis Tribute Contest", arrangeret af Elvis Presley Enterprises.

Referencer

Eksterne henvisninger 
Officiel hjemmeside

Musikere fra Norge
Nomos

Nomos var et nationalkonservativt, akademisk tidsskrift med artikler, der fra 2003-2010 udkom to gange årligt som tidsskrift. Fra 2003-2005 blev Nomos redigeret af Adam Wagner og fra 2005-2010 af Morten Uhrskov Jensen. Mange af artiklerne kan i dag læses på hjemmesiden. Navnet Nomos kommer af oldgræsk νόμος (nómos), der betyder lov, skik, brug og orden.

Begrebet bruges inden for sociologi til at beskrive social eller politisk adfærd. Nomos beskrev sig selv som "et alternativ til vor tids stadig fremherskende humanistisk-naivistiske verdensbillede."

Referencer

Eksterne henvisninger 
 Nomos' hjemmeside

Tidsskrifter fra Danmark
Etableret i 2003
LOT Polish Airlines

eller bare LOT er et polsk flyselskab. Selskabet blev stiftet i 1928 da alle polske flyselskaber blev lagt sammen. Under anden verdenskrig mistede selskabet alle sine fly, men man begyndte dog allerede flyvninger igen fra april 1945 med russiske fly. Efter at have fløjet med russisk producerede fly under hele den kommunistiske periode er selskabet dog nu gået over til at flyve med fly fra vestlige selskaber igen. 

I 2003 blev LOT medlem af Star Alliance, som tæller bl.a. SAS, Lufthansa, Thai Airways, Singapore Airlines, United Airlines m.fl.

I juni 2009 deltog LOT i fejringen af 20 året for kommunismens fald med et fly i guld bemaling. For LOT betød omvæltningerne i Polen også et farvel til de russisk-byggede fly og goddag til moderne Boeing maskiner.

Eksterne kilder/henvisninger

Flyselskaber fra Polen
Etableret i 1928
Star Alliance
Warszawa
Da Vinci Mysteriet

Da Vinci Mysteriet () er den amerikanske forfatter Dan Browns fjerde roman, der ligesom Engle og Dæmoner følger professor Robert Langdon og kryptografen Sophie Neveu (som dog kun optræder i Da Vinci Mysteriet) i deres søgen efter svaret på en ældgammel hemmelighed med rødder helt tilbage til Jesus Kristus. Bogen indeholder derudover referencer til tempelridderne, frimurerne, Leonardo da Vinci, Den hellige gral og meget mere.

Bogen er oversat til 44 sprog, og der er pr. 2009 blevet solgt over 80 millioner eksemplarer.  Da Vinci Mysteriet er i Danmark udgivet i en almindelig udgave, såvel som i en illustreret udgave. I kølvandet på bogens store popularitet, er den også blevet filmatiseret. Filmen er produceret af Brian Grazer og instrueret af Ron Howard, som bl.a. også har lavet A Beautiful Mind. I rollen som Robert Langdon ses Tom Hanks, mens Audrey Tautou spiller Sophie.

Kritik 

Bogen indledes med en påstand fra forfatteren om, at alle beskrivelser af kunstværker, arkitektur, dokumenter og hemmelige ritualer i romanen er sandfærdige. Denne påstand er imidlertid blevet bredt modgået af mange forskere inden for de felter, som bogen omhandler, og bogen er generelt blevet kritiseret for en sensationalistisk og vildledende fremstilling af historiske fakta. Herimod indvender Brown og andre, at bogen først og fremmest er fiktion, og at den som sådan har ret til at tage sig visse kunstneriske friheder.

To af forfatterne til bogen Helligt blod, hellig gral, Michael Baigent og Richard Leigh, sagsøgte Dan Brown for brud på ophavsretten, da romanen i høj grad fremfører de samme idéer som Helligt blod, hellig gral, men sagsøgerne fik ikke medhold. Den tredje forfatter, Henry Lincoln, ønskede ikke at sagsøge Dan Brown.

Diverse 
 Titlen "Da Vinci Mysteriet" er et af tidernes mest prominente eksempler på en dansk skrivefejl (særskrivning).
 Skurken Teabing har fået sit underlige navn som et anagram på Michael Baigents efternavn.

Se også 
 Da Vinci Mysteriet (film), filmen baseret på denne roman
 Nytestamentlige apokryfer – Apokryfiske skrifter, som romanen omtaler
 Det Nye Testamentes kanon – Om den kirkelig liste af bøger i Det Nye Testamente

Referencer

Eksterne henvisninger 
 The True Identity of Fulcanelli and The Da Vinci Code  (engelsk)
 The Da Vinci Code (engelsk)
 Opus Dei: 'Da Vinci Code' Is 'Very Distorted' on Good Morning America (engelsk)
 Da Vinci and Jesus – Da Vinci and Jesus: Discover the real Jesus  (engelsk)
 the BBC – 'Historians put the Da Vinci Code on Trial' by the journalists at the BBC (engelsk)
 'Crash Goes The Da Vinci Code' by Dr. Ron Rhodes (engelsk)

 
Bøger af Dan Brown
Esoterik
Litteratur i 2003
Pseudohistorie
Romaner fra USA
Uniform Resource Identifier

En Uniform Resource Identifier - på dansk uniform resurseidentifikator (kort URI) - er en kompakt streng af tegn, som identificerer en abstrakt (virtuel) eller fysisk resurse. Delmængder af URI kan videre klassificeres som en lokator eller et navn, eller begge deler.

Uniform Resource Identifier blev oprindeligt kaldt Universal Resource Identifiers - og blev specificeret i  af Tim Berners-Lee i 1994.

URI-specifikationen definerer en fælles syntaks for identificering og adressering af objekter på internettet. Uniform Resource Locator (URL) og Uniform Resource Name (URN) er begge mere specifikke delmængder af URI.

Mens URI'er kun tillader ASCII-tegn, understøtter den nye IRI-standarden (Internationalized Resource Identifier) hele Unicode-tegnsættet.

URI i forhold til URN og URL 

En URI kan blive klassificeret som en lokator (URL) - eller et navn (URN) - eller begge dele (URI).

En URN er fx et personnavn eller personnummer, mens en URL er tilsvarende hans eller hendes gadeadresse. En URN definerer objektets identitet, mens URL'en giver en metode for at finde objektet.

En typisk URN er ISBN-systemet.  (URN:ISBN:9788205248939) refererer en unik version af Hamsuns Sult. For at finde frem til dette objektet, for at læse bogen, så har man også brug at vide dens placering; en URL. URL'en til dette objekt kan fx være file:///C:/MyDocuments/Sult.pdf som refererer til en elektronisk fil lagret lokalt på et digitalt lagringsmedie i en PC.

På samme måde som en URI, kan en internationaliseret resurseidentifikator (IRI) blive klassificeret som en lokator (IRL) eller et navn (IRN) eller begge deler (IRI).

Syntaks 
En URI består af to dele, et skemanavn og en skemaspecifik streng, adskilt af et kolon. Man har fx skemanavn som mailto, http og ftp, som hver definerer sine egen syntaks for hvordan en gyldig adresse ser ud.

Skemanavnet er ofte det samme som, eller baseret på protokolnavnet. Det er dog ikke nogen regel som tilsiger at det skal være sådan.

Selv om den skemaspecifikke del af en URI defineres af specifikationen for det skema, så er der også fastsat enkelte regler i URI-specifikationen for gyldige tegn, og hvordan man kan kode specialtegn.

Et andet eksempel 

Musikprogrammet Spotify bruger URI til let at identificere musik og album. Et eksempel på dette er "spotify:track:70mSIaKV6BQsQ2cWL0dKwa" som refererer til "Peer Gynt - In The Hall Of The Mountain King" af Edvard Grieg. Ved brug af URI, vil det blive enklere for forbrugeren at søge efter sange og albums, samt at dele dette via sociale nettjenester som det hovedsagelig i dette tilfælde er bygget for.

Kilde/referencer 

Hypertekst
 
Digital informationsteknologi
Identifikatorer
Metadata
Skøjter

En skøjte er en støvle med en metalmede nedenunder, der gør det muligt hurtigt at bevæge sig over isen.

Virkemåde 
Skøjter fungerer grundlæggende ved, at friktionen mellem skøjten og isen omdanner skøjteløberens kinetiske energi til friktionsvarme, som smelter isen. Den smeltede is danner et væskelag mellem skøjten og isen, som sænker friktionen, når skøjteløberen glider hen over isen. 

Man troede tidligere, at væskelaget var en konsekvens af, at skøjteløberens tryk på isen fik den til at smelte. Denne årsag er blevet miskrediteret, da det for eksempel kræver et tryk på 500 atmosfære at smelte isen ved -4 grader.

Skøjten og dens historie 
Det antages, at skøjter blev benyttet første gang for cirka 5.000 år siden i det område, der i dag er Finland.

I dag er skøjter lavet af metal og er hulslebne, hvilket giver et bedre greb i isen.

Typer af skøjter 
Der findes tre hovedtyper af moderne skøjter:
 Kunstskøjten, som er karakteristisk ved at have takker fortil, så de bedre egner sig til at sætte af ved spring.
 Ishockey-skøjten, der er rund fortil.
 Hurtigløberskøjten, der er meget lang og går langt ud over foden både fortil og bagtil.

Se også 
 Rulleskøjte
 Kunstskøjteløb
 Hurtigløb på skøjter

Kilder 

 
Fodtøj
Skøjteløb
Befordringsmidler
Menneskedrevet fremdrift
Sportsfodtøj
Amazon.com

Amazon.com, Inc. () (også kaldet Amazon) er en amerikansk internethandelsvirksomhed med hovedsæde i Seattle.

I Danmark er Amazon ifølge en undersøgelse fra FDIH, den netbutik, som næstoftest benyttes af personer i Danmark. 1,9 % af alle internethandler i Danmark foretages gennem Amazon.

Selskabet bag blev stiftet af Jeff Bezos 5. juli 1995, men selve Amazon.com startede først året efter. Oprindeligt som en internet-boghandel, men sælger i dag en lang række forskellige produkter såsom dvd'er, cd'er, software, tøj, møbler og meget andet.

Amazon.com blev børsnoteret (engelsk initial public offering) 15. maj 1997.

Primo 2018 havde Amazon.com over 500.000 ansatte i hele verden og var den 8. største arbejdsgiver - offentlig og privat - med base i USA mht. ansatte over hele verden.

I takt med stigende salg har man udvidet forretningen ved at oprette selvstændige hjemmesider i flere lande udenfor USA.

De sælger nu også e-bogssystemer i form af Kindle.

I 2019 kom selskabet på listen Dirty Dozen over USAs farligste arbejdspladser.

Referencer

Eksterne henvisninger 

 Amazon USA

 
Etableret i 1994
Netbutikker
Selskaber noteret på NASDAQ
Seattle
Detailvirksomheder fra USA
Tjæreborg

Tjæreborg er en mindre by i Sydvestjylland med , beliggende i Tjæreborg Sogn, ca. midt imellem Bramming og Esbjerg. Byen ligger i Esbjerg Kommune og tilhører Region Syddanmark.

Tjæreborg har en større folkeskole, Tjæreborg Skole Signatur, med ca. 500 elever og et aktivt forenings og sportsliv i kraft af mange bosatte børnefamilier. Idrætten er forankret i foreningerne TIF & TGF (Tjæreborg Idrætsforening og Tjæreborg Gymnastikforening).

Byen er kendt i Danmark for at have huset og lagt navn til det tidligere Tjæreborg Rejser, startet af Tjæreborgs daværende præst Ejlif Krogager, og som i dag er en del af Spies Rejser. Byens nyeste boligkvarter nord for jernbanen, bebygget fra 2012 og frem, bærer hans navn.

Tjæreborg Kirke er fra 1200-tallet, og er rigt udsmykket med donationer fra adelsmanden Wenzel Rothkirch af Krogsgård.

Kendte bysbørn 
 Lasse Vigen Christensen - professionel fodboldspiller
 Nicolaj Køhlert og Kasper Køhlert - brødre med professionelle forboldkarrierer bag sig
 Sonja Richter - skuespiller
 Ejlif Krogager - præsten der stiftede Tjæreborg Rejser

Historie
Landsbyen tjæreborg har i historisk tid bestået af Tjæreborg Sønderby og Tjæreborg Østerby adskilt af en grønning. Fra Sønderby har der været let adgang til naturhavnen Roborg Ladeplads (opkaldt efter en høj/knold på stedet kaldet Råbjerg/Roborg) hvor der foregik ind- og udskibning af varer, bl.a. tørv til Sønderho på Fanø og tømmer fra Norge. Ved ladepladsen opstod både en kro, Roborghus Kro, en tømmerhandel og købmand samt en officiel toldkontrolfunktion.

Med anlæggelsen af Esbjerg Havn og den deraf følgende jernbane mellem Lunderskov og Esbjerg blev aktiviteten på Roborg ladeplads mindre og byen der kendes i dag voksede frem omkring den nyanlagte station i Tjæreborg Østerby.

Etymologi 
Den præcise oprindelse af bynavnet er ukendt, men spekulationer går på at en borg eller fæstning, måske blot et højdedrag, har været markant i området. På kirkeklokken fra år 1400, som blev omstøbt i 1854, omtales byen som "Terboræ" og i kilder fra 1700-tallet er omtalt en middelalderborg kaldet "Borgegaard".

Førsteleddet "tjære" kunne tænkes at relatere sig til en historisk udvindelse af tjære, hvilket dog er udokumenteret og virker usandsynligt. Mere sandsynligt er at det er en videreudvikling af navnet på en vikingeborg navngivet til guden Tir/Tyr, Tirsborg, der ifølge sagn skulle have befundet sig et par kilometer nord for byen. 

Igennem tiden har navnet udviklet sig således:

 1292 Thierburgh
 1306 Tiarburg 
 1324 Tiærburg
 1340 Tyerburgh
 1388 Tyerbergh
 1400 Tierborg
 1440 Terborch
 1440 Thiæreborre
 1500 Tyærburgh
 1606 Thierreborg
 1664 Thierreborig
 1688 Tierreborg
 1844 Tierreborg
 1880 Tjæreborg

Kilder

Se også 
 Tjæreborg Kirke
 Sneum Kirke
 Tjæreborg Station
 Solbjerg Plantage
 Tjæreborg Indsø
 Signaturskolen, Afdeling Tjæreborg
 Esbjerg Omegnskredsen
 Tjæreborg Rejser

Eksterne henvisninger 
 Esbjerg Kommunes hjemmeside om Tjæreborg
 Tjæreborg Idrætsforenings hjemmeside
 Tjæreborg Gymnastikforenings hjemmeside
 Hjemmeside med lokalt indhold

Byer i Esbjerg Kommune
Computermus

Computermusen  blev opfundet i 1963 af Douglas Engelbart, der på det tidspunkt eksperimenterede med et system, han kaldte oN-Line. Ideen var at brugeren skulle kunne påvirke systemet – der både omfattede programmer og hardware – med sin krop, f.eks. gennem en anordning der var monteret på hagen eller næsen. Den første mus var lavet af træ og havde to hjul på undersiden, der oversatte musens bevægelser til X og Y-aksen på skærmen – et princip, Engelbart fik patent på. Den klodsede mus med en lille rød knap på oversiden blev i 1970'erne forbedret af Bill English.

English fandt på at udskifte hjulene med en kugle, der kunne rotere i alle retninger, og hvis bevægelser blev registreret af små hjul på indersiden af musen. Denne type mus var dominerende gennem 1980'erne og 1990'erne, især efter Apple Computer i 1984 begyndte at fremstille Macintosh-computeren, der var den første populære hjemmecomputer med mus. Den optiske mus blev opfundet af Steve Kirsch allerede i 1982 og fungerede kun på en særlig musemåtte med grå og blå linjer. Efterhånden som computerkraft blev billigere kunne man anvende mere kraftfulde chips til at behandle de data, den optiske sensor opfangede, og optiske mus kunne bruges uden en særlig musemåtte.

Der findes i dag en række forskellige trådløse mus, der benytter sig af enten radiobølger, infrarøde stråler eller Bluetooth til at kommunikere med computeren. De fleste mus har i dag to til syv knapper (fås dog med flere, bl.a. som MMO mus, der som standard har mellem 18-23 knapper beregnet til diverse genvejstaster) samt en eller flere scrollknapper der bruges til at bevæge billedet på skærmen horisontalt eller vertikalt. Apple har siden 1984 insisteret på kun én museknap, indtil firmaet i 2005 lancerede multifunktionsmusen Mighty Mouse.

Brug af musen 

Mange softwareprogrammer kræver mange manipulationer med musen for at fungere. Mest af alt er det markøren der bliver rykket rundt på. Det har været en medvirkende årsag til museskader i forbindelse med computerarbejde.
Antallet og omfanget af museskader kan begrænses ved at albuen understøttes, f.eks. ved at normalt højrehåndede betjener musen til venstre for tastaturet, og med albuen understøttet i højre side.

Eksterne henvisninger 

 Sådan fungerer en computermus
 Optiske mus og hvordan de fungerer (PDF)

Kontrollere
Differensrække

En differensrække kaldes en række tal (dvs. en talfølge), hvor der er samme forskel (differens) mellem ethvert led og det foregående.

Et par eksempler på differensrækker er:

 3, 6, 9, 12, 15  (der har differencen 3), og 

 2, 1, 0, -1, -2  (der har differencen -1).

Summen S af n på hinanden følgende led i en differensrække findes af formlen:

 S = n/2 * (a1 + an), 

hvor a1 står for værdien af det første led, an for værdien af sidste led og n står for antallet af led. I de to eksempler ovenfor er summen henholdsvis 45 og 0.

Aritmetik
Kvittering

En kvittering er en skriftlig anerkendelse, som en modtager af en ydelse giver til den ydende for at bekræfte, at ydelsen er erlagt eller præsteret. Kvitteringen udgør derfor yderens bevis for, at dette er sket.

Den ydelse, som en kvittering dækker, kan typisk være betaling af et skyldigt pengebeløb eller levering af fysiske genstande, som er bestilt fra en leverandør, eller som har været udlånt og tilbageleveres efter endt brug.

Dækker en ydelse ikke fuldstændigt, hvad der skyldes, kaldes kvitteringen for en a conto kvittering. I modsætning hertil tales om en saldokvittering, når den erlagte ydelse tjener til fuld afgørelse af parternes mellemværende.

Den som afgiver kvittering, anerkender derved skyldforholdets ophør. Ifølge de almindelige, juridiske regler om aftalers ugyldighed kan denne anerkendelse dog trækkes tilbage, hvis den senere viser sig at være afgivet under bristende forudsætninger.

I en række lande har man krav på en kvittering, når man betaler for noget. Det er tilfældet i Danmark, hvor bestemmelser herom bl.a. fremgår af betalingskortloven (Lov om visse betalingsmidler) og gældsbrevloven. Kravet gælder dog ikke, hvis ydelsens erlæggelse kan dokumenteres på anden måde, som f.eks. ved en pengeoverførsel gennem en bank.

Eksterne henvisninger 

 Gældsbrevloven på retsinformation.dk

Se også 
 Faktura
 Ekvittering

Jura
Regnskabsvæsen
Nationalkonservatisme

Nationalkonservatisme er en ideologisk retning, der forener nationalisme og konservatisme. Nationalkonservatisme er en ideologi, som i højere grad end konservatismen fokuserer på at opretholde de kulturelle og etniske identitet i et land. Nogle kendetegn ved nationalkonservative partier er, at de i høj grad ønsker national suverænitet, og at de er indvandrerkritiske.

I Danmark har især Nye Borgerlige, Dansk Folkeparti og Danmarksdemokraterne nationalkonservative træk. Tidligere var det Konservative Folkeparti mere nationalkonservativt præget, og partiets nuværende formand Søren Pape har forsøgt at genintroducere et element af nationalisme i partiets profil ved en mere markant profilering af danske værdier. I oktober 2015 stiftede den tidligere konservative folketingskandidat og byrådsmedlem i Helsingør Pernille Vermund sammen med Peter Seier Christensen, og tidligere folketingskandidat for Liberal Alliance Svend Pedersen et parti med navnet Nye Borgerlige, der kombinerer nationalkonservatisme med markedsliberalisme.

Et historisk dansk eksempel på et nationalkonservativt parti var Knud Kristensens De Uafhængige, og et endnu klarere eksempel på nationalkonservatisme i Danmark sås hos det nu nedlagte tidssskrift Nomos.

Referencer

Eksterne henvisninger 
 "Nomos, DF og nationalkonservative i Weekendavisen" (NOMOSBLOG, 25.01.2008)
 Andreas Abildlund: "Den konservative højrefløj er gået i udbrud" (Information, 10.10.2015)
 Stine Bøgelund Elbinger Kjærgaard: Det Nationalkonservative Felt; 2013
 Jes Fabricius Møller: "Ny bog giver indblik i den nationalkonservative selvforståelse" (Kristeligt Dagblad.dk, 13.03.2012)
Nyrup (Sorø Kommune)

Nyrup er en by med  i Stenmagle Sogn, indtil 2006 i Stenlille Kommune og fra 2007 i Sorø Kommune. Geografisk placering mellem Stenlille og Store Merløse.

Nyrup Station er trinbræt på Høng-Tølløse Jernbane, der forbinder Slagelse med Nykøbing Sjælland via Tølløse og Holbæk.

I Nyrup findes der en baptistkirke bygget i begyndelsen af 1900-tallet.

Kilder 

Byer i Sorø Kommune
7-Eleven

7-Eleven (navnet er engelsk og skal udtales som "Seven-Eleven") er en international nærbutikskæde. Det er verdens største kæde af såkaldte convenience stores. Oprindeligt havde de første 7-Eleven butikker i USA åbent fra 7 (am) til 11 (pm) (deraf navnet 7-Eleven), men efterhånden har de fleste åbent døgnet rundt. I Danmark har omkring halvdelen af butikkerne åbent 24 timer i døgnet. Kæden ejes af japanske Seven & I Holdings Co.

7-Eleven findes i over 20 lande, men er mest udbredt i Nordamerika, Asien, Australien og Skandinavien. Skandinavien er 7-Elevens primære marked i Europa. Her drives 7-Eleven-butikker på franchisebasis af den norske Reitangruppen (der også driver Rema 1000 og kioskkæderne Pressbyrån i Sverige og Narvesen i Norge).

Historie i Danmark 
Den første 7-Eleven i Danmark åbnede 14. september 1993 på Trianglen på Østerbro. I første omgang koncentrerede 7-Eleven sig om København, hvor brokvartererne og indre by hurtigt blev dækket af mange butikker. Siden kom Aarhus, Aalborg og Odense til – ligesom der blev åbnet en butik i Roskilde samt en i Hillerød, der dog blev lukket igen. Butikkerne har primært været placeret på gadehjørner, centralt på steder, hvor der færdes mange mennesker.

Fra 2005 begyndte to nye strategier – dels åbning af mindre 7-eleven-kiosker i indkøbscentre og trafikknudepunkter, og dels åbning af 7-eleven-butikker på tankstationer (i samarbejde med Shell). Der har dog også tidligere været forsøg med at åbne 7-Eleven-butikker på tankstationer, men de lukkede igen (blandt andet i Husum og Nykøbing Sjælland). I 2008 bliver 63 YX-tankstationer lavet om til Shell med 7-Eleven.

Der var i april 2023 178 butikker i Danmark.

DSB 7-Eleven 
Pr. 1. september 2008 overtog 7-Eleven alle Kort & Godt-butikkerne på Kystbanen. Efterfølgende står 7-Eleven for salg af både kioskvarer og togbilletter. Nogle stationer fik i denne forbindelse længere åbningstider, og der er blevet døgnåbent på Helsingør Station, Kokkedal Station og Tårnby Station.

26. marts 2010 underskrev DSB og Reitan en aftale om, at Reitan skulle drive 80 Kort og Godt-butikker som DSB 7-Eleven frem til 2014. Aftalen er senere forlænget til 2020.

Referencer

Eksterne henvisninger 

 7-Elevens officielle hjemmeside 

Nærbutikskæder i Danmark
Reitangruppen
Etableret i 1927
Tautologi

I logik er en tautologi (fra græsk ταυτολογία tautologia "samme sag") et logisk udsagn, der er sandt for alle tildelinger af værdier til udtrykket. Det modsatte af en tautologi er en kontradiktion (selvmodsigelse).

I propositionslogikken er følgende udsagn for eksempel en tautologi (hvor A er et vilkårligt udsagn):
   dvs. A eller ikke A
Sande matematiske udsagn kan opfattes som værende tautologier. I tysk humor kan vittigheder være tautologiske.

Hvis en gentagelse forekommer som et stilistisk greb for at øge et udsagns styrke, er der tale om en pleonasme (fx 'tit og ofte' eller 'klart og tydeligt'). Det kan til tider være svært at adskille disse to typer udsagn, men det handler først og fremmest om hvor vidt afsenderen har en bevidst hensigt med gentagelsen.

Eksempel 
Han er en ugift ungkarl - Ordet 'ungkarl' bærer i sig selv betydningen 'en ugift person af hankøn'. Denne betydning skabes allerede af ordene 'han' og 'ugift', hvorfor ordet 'ungkarl' blot bliver en gentagelse af en betydning, der allerede er skabt.

Se også 
 Kontradiktion
 Pleonasme
 Redundans
 Sandhedstabel

Logik
Matematisk logik
F-35

F-35 har flere betydninger:

 Lockheed Martin F-35 Lightning II (Joint Strike Fighter)
 Saab F-35 Draken